Республикэм и чемпионатым бжыгъэшхуэхэмкIэ щIедзэ
Къэбэрдей-Балъкъэрым футболымкIэ 2014 гъэм и чемпионатым щIидзащ. Абы хэтщ ди республикэм и командэ нэхъ лъэщу 17.
Ди жагъуэ зэрыхъунщи, зэхьэзэхуэм зэрыхэтын мылъкузэрамыIэм къыхэкIыу «Ислъэмеймрэ» Налшык и «Курорт»-мрэ зэбграутIыпщыкIыжащ. Абыхэм я пIэкIэ мыгъэрей зэпеуэм хагъэхьащ Зеикъуэ и «Шагъдиймрэ» Iэдииху жылагъуэм и командэмрэ.
«Тэрчыр» зэрымыщIэкIэ гуп нэхъыщхьэм къыхэнащ. Къэрэгъэш и «Велес»-р зэпеуэм хэтынрэ хэмытынрэ щызэхэкIар абы и пIэкIэ хагъэхьа тэрчдэсхэр къыщыгъэлъэгъуауэ календарыр зэхагъэува иужькIэщ. Арати, зыми и жагъуэ ямыщIын папщIэ, тIури джэгуну хуиту Къэбэрдей-Балъкъэрым ФутболымкIэ и федерацэм унафэ къищтащ. Иджы «Тэрчым» и хьэрхуэрэгъухэр абы IущIэн хуейщ зи чэзу джэгугъуэм хэтрэ махуищ-плIы дэкIа нэужькIэ. КъищынэмыщIауэ, Налшык и «ГидроЭС»-м и фIэщыгъэцIэр «Союз»-кIэ ихъуэжащ.
Гъатхэпэм и 29-м зэхьэзэхуэм щIидзащ. Абы лъандэрэ командэхэм я нэхъыбэм джэгугъуэ тIурытI ирагъэкIуэкIащ. ПэщIэдзэр къызэхъулIахэм ящыщщ очко хырых зыIэрызыгъэхьахэу Налшык и «Спартак»-м и щIалэгъуалэ гупыр, «Къэхъуныр», «Кэнжэр». Ахэр япэ зэIущIэм бжыгъэшхуэкIэ текIуащ. Апхуэдэу «Къэхъуным» Къэрэгъэш икIа «Велес»-р 8:2-уэ хигъэщIащ, «Спартак-Д»-р «Шэджэм-2»-м 7:1-уэ ефIэкIащ, кэнжэдэсхэм Анзорей къуажэм щыщхэм 4:0-у къыфIахьащ. Нэрылъагъут мы зэIущIэхэм щыхэгъэреяхэр топ джэгуным хуабжьу хуэзэшауэ гъатхэ зэрытехьар.
Абы щыгъуэми республикэм и нэгъабэрей чемпион Бабугент и «ЛогоВАЗ»-р пэщIэдзэ зэIущIэм и стадионым «щылъэпэрэпащ». Ар къыхигъэщIащ гуп нэхъыщхьэм къыхыхьэжагъащIэ Арщыдан и «Бедик»-м.
Джэгугъуищым ящыщу тIур фIахьащ 2013 гъэм екIуэкIа зэхьэзэхуэм етIуанэ увыпIэр щызыубыда «Бахъсэным». Ар Тэрчи Бабугенти къыщыхагъэщIащ.
Щыгъуазэ фахуэтщIынщ Къэбэрдей-Балъкъэрым футболымкIэ и чемпионатым и япэ зэIущIэхэм къарикIуа бжыгъэхэм. Мис ахэр: япэ джэгугъуэ — «Кэнжэ» (Кэнжэ) — «Анзорей» (Анзорей) — 4:0, «Спартак-Д» (Налшык) — «Шэджэм-2» (Шэджэм ЕтIуанэ) — 7:1, «ЛогоВАЗ» (Бабугент) — «Бедик» (Арщыдан) — 3:4, «Автозапчасть» (Бахъсэн) — «Нарт» (Нарткъалэ) — 1:1, «Союз» (Налшык) — «Iэдииху» (Iэдииху) — 5:1, «Прохладнэ» (Прохладнэ) — «Къэбэрдей» (Шэрэдж Ищхъэрэ) — 0:1, «Къэхъун» (Къэхъун) — «Велес» (Къэрэгъэш) — 8:2, «Бахъсэн» (Бахъсэн) — «Шагъдий» (Зеикъуэ) — 3:1, «Тэрч» (Тэрч) — «Бахъсэн» — 2:1; етIуанэ джэгугъуэ — «Бедик» — «Велес» — 3:4, «Къэбэрдей» — «Къэхъун» — 2:3, «Анзорей» — «Спартак-Д» — 2:6, «Iэдииху» — «Автозапчасть» — 1:5, «Шэджэм-2» — «Прохладнэ» — 1:0, «Нарт» — «Кэнжэ» — 0:2, «Шагъдий» — «Союз» — 3:3, «ЛогоВАЗ» — «Бахъсэн» — 4:2.
Къэхъун Бэч.
